Na temelju članka 113. Zakona o gospodarenju otpadom (NN 84/21), članka 35. Zakona o lokalnoj i područnoj (regionalnoj) samoupravi (NN33/01, 60/01, 129/ 05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) članka 40. Statuta Grada Delnica (SN GD 2/21) Gradsko vijeće Grada Delnica na sjednici održanoj 31. ožujka 2022. godine donosi

**ODLUKU O PROVEDBI POSEBNIH MJERA SPRJEČAVANJA ODBACIVANJA OTPADA U 2022. GODINI**

**Članak 1.**

Ovom Odlukom određuju se posebne mjere sprječavanja odbacivanja otpada na lokacijama na kojima je u više navrata utvrđeno nepropisno odbacivanje otpada, a naročito se utvrđuje:

- redoslijed sanacije

- rokovi i način izvršenja

- izvori i način financiranja

- način vršenja poslova evidencije i sanacije lokacija

- uspostava sustava za zaprimanje obavijesti o nepropisno odbačenom otpadu

- postavljanje znakova upozorenja o zabrani odbacivanja otpada na lokacijama Grada Delnica za koje komunalno redarstvo utvrdi da na njima postoji opasnost za odbacivanje otpada,

- provođenje stalnog terenskog nadzora od strane komunalnog redara radi utvrđivanja postojanja nepropisno odbačenog otpada,

- uspostava sustava evidentiranja lokacija nepropisno odbačenog otpada na području

Grada Delnica

**Članak 2.**

Nepropisno odbačenim otpadom, u smislu ove Odluke, smatra se otpad koji nije odložen u skladu s odlukama Grada Delnica i drugim pozitivnim propisima, na propisani način u spremnike ili druga propisana mjesta, već je jednostavno odbačen u okoliš.

**Članak 3.**

(1) Grad Delnice uspostaviti će sustav za zaprimanje obavijesti o nepropisno odbačenom otpadu.

(2) Obavijesti o nepropisno odbačenom otpadu moći će se dostavljati na slijedeći način:

- osobno predajom pisane pšrijave u pisarnici Grada ili putem pošte na adresu Grada

- putem elektronske pošte na adresu [ilija.redar@gmail.com](mailto:ilija.redar@gmail.com)

- putem telefona 051-812-055

- osobno u uredu komunalnog redara

- putem internetske aplikacije Ministarstva zaštite okoliša ELOO

**Članak 4.**

(1) Radi provedbe mjera iz članka 1. ove Odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad, uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

(2) Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj

osobi za gospodarenje tom vrstom otpada u roku koji ne može biti duži od 30 dana od dana zaprimanja rješenja.

(3) Ako komunalni redar utvrdi postojanje opravdane sumnje da je otpad nepropisno odložen na nekretnini, a obveznik uklanjanja ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa nekretnini u svrhu utvrđivanja činjenica.

(4) Protiv rješenja iz stavka 1. ovog članka može se izjaviti žalba nadležnom Upravnom odjelu za prostorno uređenje, graditeljstvo i zaštitu okoliša Primorsko-goranske županije. (5) Ako se obveznik uklanjanja otpada ne može utvrditi ili ako komunalni redar utvrdi da obveza utvrđena stavkom 1. ovog članka nije izvršena u određenom roku, Grad Delnice je dužan u svojem trošku osigurati uklanjanje tog otpada predajom ovlaštenoj osobi za gospodarenje tom vrstom otpada.

(6) Grad Delnice ima pravo na naknadu troškova uklanjanja otpada od obveznika uklanjanja otpada ako je on poznat.

(7) Mjere i postupci za uklanjanje nepropisno odloženog otpada na javnim površinama kojima upravlja Grad Delnice ili na drugim nekretninama u vlasništvu Grada Delnica, propisani su Odlukom o komunalnom redu.

**Članak 5.**

(1) Grad Delnice je dužan, sukladno zakonu, podatke utvrđene rješenjem iz članka 4. ove Odluke, mjesečno unositi u mrežnu aplikaciju sustava evidentiranja lokacija odbačenog otpada koju vodi Agencija za zaštitu okoliša.

(2) Ukoliko je u prethodnoj kalendarskoj godini na području Grada Delnica uklonjen nepropisno odbačeni otpad suglasno ovoj Odluci ili Odluci o komunalnom redu, gradonačelnik je dužan do 31.ožujka tekuće godine, za prethodnu kalendarsku godinu, podnijeti izvješće Gradskom vijeću o lokacijama i količini nepropisno odbačenog otpada i svim troškovima uklanjanja odbačenog otpada.

**Članak 6.**

(1) Sanacija utvrđenih lokacija otpadom onečišćenog tla vršit će se u 2022. godini sukladno

Listi prioriteta koja je sastavni dio ove Odluke.

(2) Sredstva za vršenje sanacije osiguravaju se u proračunu Grada Delnica iz Programa sanacija divljih odlagališta u planiranom iznosu od 12.000,00 kn. U sanaciju otpadom onečišćenog tla uključit će se i sve udruge Grada Delnica tijekom proljetnih akcija čišćenja kao i stanovnici romskih naselja koji su na evidentiranim lokacijama i izvršili onečišćenja tla.

**Članak 7.**

U svrhu sprječavanja daljnjeg odbacivanja otpada na sanirane površine vršit će se:

- učestala kontrola lokacija od strane komunalnog redara,

- postava ploča o zabrani odlaganja otpada,

- po potrebi ograđivanje površina fizičkim barijerama

- periodične akcije uklanjanja nepropisno odbačenog otpada,

- informiranje javnosti putem medija.

**Članak 8**.

(1) Novčanom kaznom od 10.000,00 kuna kazniti će se za prekršaj pravna osoba za koju se rješenjem komunalnog redara, iz članka 4. Ove Odluke, utvrdi da je obveznik uklanjanja nepropisno odloženog otpada u okoliš.

(2) Novčanom kaznom od 1.000,00 kuna kazniti će s odgovorna osoba u pravnoj osobi koja počini prekršaj iz stavka 1. Ovog članka.

(3) Novčanom kaznom od 2.000,00 kuna kazniti će se za prekršaj fizička osoba za koju se rješenjem komunalnog redara, iz članka 4. ove Odluke, utvrdi da je obveznik uklanjanja nepropisno odloženog otpada u okoliš.

**Članak 9.**

U obavljanju nadzora komunalni redar je ovlašten:

- naplatiti novčanu kaznu na mjestu počinjenja prekršaja za pravnu osobu u iznosu od

5.000,00 Kn i za fizičku osobu u iznosu od 1.000,00 Kn za prekršaj propisan ovom Odlukom,

- izdati obavezni prekršajni nalog i izreći novčanu kaznu,

- pokrenuti prekršajni postupak.

**Članak 10.**

Ova Odluka stupa na snagu osmog dana od dana objave u „Službenim novinama Grada Delnica“, a objavit će se i na mrežnoj stranici Grada Delnica te dostaviti Ministarstvu zaštite okoliša na znanje.

KLASA: 351-07/22-01/01

UR.BROJ: 2170-6-40-4-22-3

Delnice, 31. ožujka 2022. godine

**GRADSKO VIJEĆE GRADA DELNICA**

**Predsjednica**

**Ivana Pečnik Kastner**

**LISTA PRIORITETA**

|  |  |  |  |  |  |
| --- | --- | --- | --- | --- | --- |
| **RB** | **IME LOKACIJE** | **LOKACIJA** | **POV. m2** | **VRSTA OTPADA** | **KOLIČINA**  **cca m3** |
| 1. | 6 Ugibališta  Delnice - Zalesina | * Lijeva strana DC3 između Delnica i Zalesine, smjer Rijeka - Zagreb * kč. br.: 11215/6, 2770/9, 2745, 2940, 2966, 2972 * k.o. Delnice I * Teško pristupačno (padine) | 2500 m2 | Mješoviti krupni i komunalni otpad | 40 m3 |
| 2. | Zalesina | * Ugibalište prije Zalesine s lijeve strane DC3 u smjeru Ri → Zg * kč. br.: 11215/1 * k.o. Delnice I * HTRS96: E=372186, N=5028433 * Teško pristupačno (padina) | 1300 m2 | * Mješoviti krupni otpad * Komunalni otpad * Opasni otpad koji sadrži azbest | 60 m3 |
| 3. | Delnice 1  (iza groblja) | * Delnice, padina kod Setinga * kč. br.: 12062/14 * k.o. Delnice II * HTRS96: E=367382, N=503024 * Lako pristupačno | 70 m2 | * Mješoviti krupni otpad * Komunalni otpad | 3 m3 |
| 4. | Delnice 2  (barutana) | * Delnice, Lovačka ulica (barutana) * kč. br.: 1359/65 * k.o. Delnice II * HTRS96: E=366480, N=5030948 * Lako pristupačno | 120 m2 | Mješoviti krupni otpad | 70 m3 |
| **UKUPNO** | | | | | **173 m3** |

**Obrazloženje**

Dana 31. srpnja 2021. godine stupio je na snagu novi Zakon o gospodarenju otpadom (NN 84/21). Člankom 113. Zakona propisano je da predstavničko tijelo jedinice lokalne samouprave donosi odluku o sprječavanju odbacivanja otpada koja sadrži mjere koje će Grad Delnice provoditi na svom području a u cilju sprječavanja nepropisnog odbacivanja otpada kao I mjera u svrhu uklanjanja istog.

Predložene mjere odnose se na kontrolu lokacija od strane komunalnog redara, postavu ploča o zabrani odlaganja otpada, ograđivanje površina fizičkim barijerama kada se smatra nužnim,

akcije uklanjanja nepropisno odbačenog otpada te informiranje javnosti putem medija.

Odlukom se također propisuje način postupanja komunalnog redara vezano uz uklanjanje nepropisno odbačenog otpada.

O ovoj Odluci proveden je postupak savjetovanja sa zainteresiranom javnošću.